Athöfn verður við bráðamóttöku Landspítala í Fossvogi í Reykjavík á morgun , sunnudag , klukkan 11 þar sem minnst verður þeirra sem farist hafa í umferðarslysum . Efnt er til hliðstæðrar athafnar víða um heim að tilhlutan Sameinuðu þjóðanna sem hafa tileinkað þriðja sunnudag í nóvember þessari minningu . Landsmenn eru hvattir til að nota þennan dag til að leiða hugann að minningu þeirra sem látist hafa í umferðinni og jafnframt íhuga þá ábyrgð sem hver og einn ber sem þátttakandi í umferðinni . Boðað verður til einnar mínútu þagnar klukkan 11:15 . Það er ekki aðeins að dagurinn sé tileinkaður minningu látinna í umferðinni heldur hefur jafnframt skapast sú venja hér á landi að heiðra á þessum degi þær starfsstéttir sem koma að björgun og aðhlynningu þegar umferðarslys verður . Hanna Birna Kristjánsdóttir innanríkisráðherra mun fyrir hönd þjóðarinnar flytja þessum starfsstéttum þakkir fyrir það mikilvæga og óeigingjarna starf sem þær sinna . Þyrla Landhelgisgæslunnar mun lenda á þyrlupalli bráðamóttökunnar rétt fyrir athöfnina og í kjölfar þess verður ökutækjum viðbragðsaðila stillt upp við hlið þyrlunnar . Má í því sambandi nefna lögreglubíla og bifhjól , sjúkrabíla , slökkviliðsbíla , björgunarsveitarbíla og fleiri . Athöfnin hefst sem fyrr segir klukkan 11 og að loknu ávarpi innanríkisráðherra segja tveir einstaklingar frá lífsreynslu sinni eða störfum tengdum umferðarslysum . Starfshópur innanríkisráðuneytisins um Áratug aðgerða í umferðaröryggi annast undirbúning og framkvæmd þessa verkefnis .